text: To gulddrenge hyldet i Kolding
  31 januar 2012 kl. 09.37
  Bo Spellerberg, Lars Christiansen og assistenttræner Peter Bredsdorff-Larsen blev til aften hyldet af et par hundrede koldingensere på Kolding Rådhus.
  EM-drengene fik en varm velkomst i går, da de fejrede EM-sejren med danskerne på Rådhuspladsen i København. 
  Men også i byrådssalen i Kolding var der trængsel, da de to Kolding-spillere blev modtaget af borgmester Jørn Pedersen (V). Der var også hyldesttale af KIFs direktør, Jens Boesen, inden de to EM-helte kunne vise deres medaljer frem - og skrive autografer.
  
  Ros fra kronprinsen
  Ved hyldesten i hovedstaden gav Kronprins Frederik drengene et par flotte ord med ud på balkonen: 
  - De sidste to uger har I leveret verdensklasseunderholdning til alle, der har kigget på jer. I har fyldt avisforsider, der har lydt fra ´fiasko´ til ´stadig med´ til ´et mirakel af guld´. I har leveret varen. I er levet op til rollen. Det er bare så godt gået. I har fastsat Danmarks position, hvor vi hører hjemme: Som en af de bedste håndboldnationer i verden, lød rosen fra kronprinsen i går ved en reception på Københavns Rådhus.
  